Wanneer hierdie woorde geskryf word, staan ons op die punt om ’n nuwe jaar te betree. ’n Nuwe jaar vol nuwe probleme, maar ook nuwe oplossings; nuwe uitdagings, maar ook nuwe geleenthede.
Die een kom daarop neer dat die ANC-staat byna alle bevoegdhede van sportliggame oorneem, waardeur sulke liggame in die praktyk hul outonomie sal verloor. Die ander is ’n wetsontwerp waardeur die staat sy greep op skole kan verstewig en selfs by die taalbeleid van ’n skool kan inmeng. Sommige mense verwys na die “Lesufisering” van skole, verwysende na Panyaza Lesufi, die Gautengse LUR vir onderwys en een van die mees verbete vyande van Afrikaans in die land.
Op die oog af sou jy sê die ANC het nog steeds nie sy totalitêre Leninistiese verlede uit die struggle‑tyd ontgroei nie. Destyds is die leiding van die ANC feitlik volledig deur lede van die SA Kommunistiese Party, een van die mees Kremlin-getroue kommunistiese partye ter wêreld, oorheers, en die ANC het feitlik ’n marionet van Moskou geword.
’n “Geslaagde” totalitêre diktatuur verg ’n sekere mate van doeltreffendheid. Dit help nie jy kom met die een ideologiese gesigspunt ná die ander en ’n klomp opeenvolgende totalitêre wette en jy is nie in staat om dit in die praktyk te vertaal nie.
Nadat die party se gewapende stryd jare lank weinig meer as ’n paar krete was, het die leiers van die ANC en die SAKP Viëtnam in Oktober 1978 besoek om van dié land se geslaagde oorlog teen Amerika te leer. Mettertyd het daaruit ’n heel gesofistikeerde strategie te voorskyn getree.
In die ANC-dokumente van die tyd sien jy dat hulle, onder invloed van die Viëtnamese, ’n indringende studie van people’s war gemaak het. In die afwesigheid van ontoeganklike oerwoude en digte bosse, soos in Viëtnam, sou ’n klassieke guerrilla-oorlog teen die SA Weermag geen enkele kans op sukses hê nie.
Uit ’n teoreties-strategiese oogpunt was dit ’n meesterlike benadering, een wat getuig van ’n goeie insig in die aard van revolusionêre guerrilla-oorlogvoering. Dit het daarop neergekom dat die apartheidstaat nie aangepak word waar hy sterk is nie – die SAW, die Polisie, ensovoorts – maar waar hy swak is, naamlik die townships.
’n Wig moes ingedryf word tussen die swart bevolking en die staat se magsinstrumente. Daardeur moes die staat se gesag in die townships in duie stort, en sou die townships ’n soort bevryde gebiede word, waar die ANC parallelle magstrukture sou vestig. Daaruit sou dan mettertyd ’n volksopstand (insurrection) volg met uiteindelik die verkrummeling van die apartheidstaat en die ANC se triomfantelike oorname van die mag.
Dít was die teorie. Maar die ANC se vermoë om dit teweeg te bring was deur sy eie onbekwaamheid beperk – en wat hy wel reggekry het, het uiteindelik deels geboemerang.
Uiteindelik het die ANC wel die mag oorgeneem nadat die destydse regering korrek ingesien het dat suksesse op kort termyn nie op ’n finale oorwinning dui nie, dat hy uiteindelik nie kon wen nie. Bowendien het die kommunisme internasionaal ineengestort, waardeur die ANC se kommunistiese mat onder sy voete uitgepluk is.
Daar is nog iets. Die ANC se veldtog om die townships onregeerbaar te maak, het bygedra tot die ontstaan van ’n kultuur van wetteloosheid, van ’n oortuiging dat die wet maar straffeloos oortree kon word.
Die waarheid is dat die ANC, soos destyds, uitstekend is in die maak van planne, maar pateties in die uitvoer daarvan. Die probleem is dat die hele land onder só ’n fundamenteel onbekwame regering ly.
As ’n mens ewenwel nie wil boedel oorgee nie, is Solidariteit se Plan B die mins slegte van alle slegte oplossings.